Diari Oficial de la Generalitat Valenciana


Sumari del DOGV 4282, del 01-07-2002 (2002/7019)

ORDE de 19 de juny de 2002, de la Conselleria d'Agricultura, Pesca i Alimentació, per la qual s'estableixen mesures complementàries a la regulació de les ajudes a l'actuació en arrossars, a l'aplicació de tècniques agroambientals mitjançant la producció integrada o per mitjà d'agricultura i ramaderia ecològiques i al cultiu del gira-sol introduït en la rotació de cultius de secà.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4282

Data del DOGV
:   01-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/7019


Data del document
:   19-06-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * gira-sol
    * arròs
    * suport econòmic
    * ajuda a l'agricultura
    * agricultura biològica
    * tractament fitosanitari
    * cultiu de secà
    * tècnica de cultiu
    * ajuda pública

ORDE de 19 de juny de 2002, de la Conselleria d'Agricultura, Pesca i Alimentació, per la qual s'estableixen mesures complementàries a la regulació de les ajudes a l'actuació en arrossars, a l'aplicació de tècniques agroambientals mitjançant la producció integrada o per mitjà d'agricultura i ramaderia ecològiques i al cultiu del gira-sol introduït en la rotació de cultius de secà. [2002/X7019]
  
En el Reglament R(CE) 1.257/1999, del Consell, de 17 de maig, sobre ajudes al desenvolupament rural, s'estableix el marc de les ajudes a favor d'un desenvolupament rural sostenible, les mesures del qual acompanyen i serveixen de complement a altres instruments de la política agrària comuna.
  
En el Reglament R(CE) 445/2002, s'estableixen les disposicions d'aplicació del Reglament R(CE) 1.257/1999.
  
En aquest marc comunitari, mitjançant la Decisió C (2000) 3549, de 24 de novembre de 2000, la Comissió Europea va aprovar el Programa de Desenvolupament Rural per a les Mesures d'Acompanyament a Espanya referit al període de programació 2000-2006 i, per mitjà de la Decisió C (2001) 4739, de 20 de desembre de 2001, s'aprovaven les modificacions a aquest document.
  
A l'empara de la legislació comunitària i del Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient, la Conselleria d'Agricultura va publicar les ordes següents, que regulen el règim de les dites ajudes a la Comunitat Valenciana:
  
Orde de 22 de febrer de 2001, de la Conselleria d'Agricultura, Pesca i Alimentació , per la qual es regulen les ajudes en l'exercici 2001, sobre les actuacions en arrossars com a mesura agroambiental per a la protecció de flora i fauna en aiguamolls.
  
Correcció d'errades a aquesta Orde, i Orde de 26 de desembre de 2001, que la modifica.
  
Orde de 6 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals de racionalització en l'ús de productes químics mitjançant producció integrada en l'exercici 2001.
  
Orde de 7 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals mitjançant agricultura ecològica i ramaderia ecològica en l'exercici 2001, i Orde de 26 de desembre de 2001, que la modifica.
  
Orde de 22 de febrer de 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 al cultiu de gira-sol introduït en la rotació de cultius de secà.
  
Atés que en la Decisió C(2001) 4739 s'aproven les modificacions del document de programació sobre desenvolupament rural per a les mesures d'acompanyament a Espanya, es dicta aquesta orde amb la finalitat d'adaptar els expedients acollits al dit programa (Mesures Agroambientals) al nou document.
  
En virtut de tot això,
  
ORDENE
  
Article 1. Compromisos
  
Les explotacions agràries acollides a alguna de les mesures agroambientals s'incorporaran des de l'inici del període de compromisos a les especificacions d'aquesta orde, d'acord amb les ordes de convocatòria d'ajudes en el 2001 següents: Orde de 22 de febrer de 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 sobre les actuacions en arrossars com a mesura agroambiental per a la protecció de flora i fauna en aiguamolls; Orde de 6 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals de racionalització en l'ús de productes químics mitjançant producció integrada en l'exercici 2001; Orde de 7 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals mitjançant agricultura ecològica i ramaderia ecològica en l'exercici 2001; Orde de 22 de febrer de 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 al cultiu de gira-sol introduït en la rotació de cultius de secà.
  
Els compromisos adquirits pels titulars d'aquestes explotacions agràries seran els especificats en l'annex II d'aquesta orde per a cada una de les mesures agroambientals, d'acord amb el document de programació de desenvolupament rural per a les mesures d'acompanyament a Espanya.
  
Els titulars que hagen contret un compromís agroambiental en relació amb una part de l'explotació hauran de respectar, com a mínim, en tot el conjunt de l'explotació les bones pràctiques agràries habituals establides en l'annex I d'aquesta orde. En el cas de la producció integrada i agricultura i ramaderia ecològica s'aplicaran en la totalitat de la superfície dedicada a la mateixa orientació productiva.
  
Article 2. Sol·licituds
  
Quant als titulars d'explotacions agràries acollits a alguna de les mesures agroambientals segons les ordes reguladores de les ajudes i que hagen sol·licitat o sol·liciten el pagament de les anualitats corresponents al període de compromisos, així com els que hagen sol·licitat acollir-se a alguna de les mesures agroambientals l'any 2002, es considerarà que els compromisos adquirits per a tot el període seran els especificats en l'article anterior.
  
Article 3. Incompatibilitats
  
Serà d'aplicació el que s'estableix en l'annex III d'aquesta orde, d'acord amb el document de programació de desenvolupament rural per a les mesures d'acompanyament a Espanya.
  
Article 4. Comité Tècnic per a les Mesures Agroambientals
  
En compliment dels compromisos especificats en l'annex II d'aquesta orde, es crea el Comité Tècnic per a l'aplicació de les mesures agroambientals a la Comunitat Valenciana.
  
Les seues funcions seran les de vigilància i seguiment de les mesures.
  
El Comité Tècnic estarà format pel director general de Producció Agrària, el director general d'Innovació Agrària i Ramaderia, el cap de l'Àrea de Protecció dels Cultius, el cap de l'Àrea de Garantia Agrària i el cap del Servei de Mesures d'Acompanyament de la Conselleria d'Agricultura, Pesca i Alimentació.
  
Article 5. Unitats mínimes de cultiu agroambiental
  
A l'efecte del règim d'ajudes a la utilització de mètodes de producció agrària compatibles amb el medi ambient, s'entén per unitat mínima de cultiu agroambiental (UMCA) la referència per a determinar la superfície agroambiental a partir de la qual els costos totals unitaris tendeixen a disminuir a mesura que creix el nombre d'hectàrees cultivades. A la Comunitat Valenciana, l'UMCA serà de 20 hectàrees per a totes les mesures regulades en aquesta orde.
  
Article 6. Quantia de les ajudes
  
Segons el compliment anual dels compromisos adquirits per a cada una de les mesures agroambientals, els sol·licitants de les ajudes podran ser beneficiaris de les primes que s'especifiquen per a cada una de les mesures en l'annex II d'aquesta orde.
  
Les quanties de les primes s'aplicaran a partir del 12 de juliol del 2001 sobre la base de l'article 2 de la Decisió de la Comissió Europea 4739, de 20 de desembre de 2001, per la qual s'aproven les modificacions aportades al document de programació sobre desenvolupament rural d'Espanya referit al període de programació 2000-2006.
  
El càlcul de les primes es realitzarà aplicant la superfície de l'UMCA i els imports màxims per a cada mesura serà:
  
a) Quan la superfície en hectàrees per a cada mesura siga igual o menor al doble del valor de l'UMCA, els imports màxims de les primes per hectàrea per a cada mesura i/ o submesura seran el cent per cent de la prima establida en l'annex II .
  
b) Per a la superfície en hectàrees compresa entre el doble i el quàdruple del valor de l'UMCA, els imports màxims de les primes seran del 60%.
  
c) Per a la superfície que excedisca del quàdruple del valor de l'UMCA, l'import màxim de la prima serà del 30%
  
Article 7. Criteris de prioritat
  
En el cas que les sol·licituds superen les disponibilitats pressupostàries, s'aplicaran per orde els criteris de prioritat següents:
  
1. Explotacions amb producció agrària ecològica registrades en el Comité d'Agricultura Ecològica de la Comunitat Valenciana i que comercialitzen els seus productes com ecològics.
  
2. Explotacions localitzades en zones desfavorides, a l'efecte de la mesura d'indemnització compensatòria i les incloses en zones amb limitacions mediambientals específiques.
  
3. Agricultors a títol principal.
  
4. Agricultors professionals.
  
Article 8. Finançament
  
La proposta de resolució de l'expedient correspondrà al cap dels serveis territorials de la Conselleria d'Agricultura, Pesca i Alimentació, el qual elevarà la proposta al director general de Producció Agrària, qui resoldrà per delegació segons la disposició final primera.
  
La tramitació del pagament s'ajustarà a les determinacions del Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
La despesa que origine l'aplicació de la present orde s'imputarà al programa 714.50 de la secció 12 i, de conformitat amb les disposicions de la Llei de Pressupostos de la Generalitat Valenciana, seran de reconeixement preceptiu d'acord amb les regles pressupostàries de la secció Garantia del Feoga i a la planificació financera del programa de desenvolupament rural d'Espanya (programa horitzontal per a les mesures d'acompanyament) referit al període de programació 2000-2006, d'acord amb l'article 3 de la Decisió de la Comissió C (2001) 4739, de 20 de desembre .
  
DISPOSICIÓ DEROGATÒRIA
  
Queden derogats els articles 6, 7, 10, 11 i 15 de l'Orde de 22 de febrer de 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 sobre les actuacions en arrossars com a mesura agroambiental per a la protecció de flora i fauna en aiguamolls.
  
Queden derogats els articles 6, 7, 10 i 14 de l'Orde de 6 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals de racionalització en l'ús de productes químics mitjançant producció integrada en l'exercici 2001.
  
Queden derogats els articles 6, 7, 10 i 14 de l'Orde de 7 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals mitjançant agricultura ecològica i ramaderia ecològica en l'exercici 2001.
  
Queden derogats els articles 6, 7, 10, 11 i 15 de l'Orde de 22 de febrer de 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 al cultiu de gira-sol introduït en la rotació de cultius de secà.
  
DISPOSICIONS FINALS
  
Primera
  
Es faculta per al desenvolupament i l'execució de les disposicions d'aquesta orde i es delega per a la resolució de les sol·licituds el director general de Producció Agrària.
  
Segona
  
Aquesta orde entrara en vigor l'endemà de la publicació en el Diari Oficial de la Generalitat Valenciana.
  
València, 19 de juny de 2002
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX I
  
Bones pràctiques agràries habituals
  
Són considerades com a tals les tècniques normals d'explotació que responsablement aplicaria un agricultor en la zona on exercisca la seua activitat. Aquestes bones pràctiques són de compliment obligat per a la concessió de les ajudes en zones desfavorides i les primes a mesures agroambientals.
  
Atesa la diversitat de sòl agrari i clima a Espanya, les comunitats autònomes, atenent les peculiaritats pròpies de les diferents zones agroclimàtiques, podran establir altres pràctiques beneficioses per al medi ambient, l'observança del qual serà complementària de les següents:
  
1. Conservació del sòl i lluita contra l'erosió:
  
a) Prohibició del conreu convencional a favor de pendent.
  
b) Són habituals tota classe de faenes quant a profunditat, tipus d'estris i moment de realització, depenent de la profunditat dels sòls, la seua textura i estructura.
  
Les comunitats autònomes podran fixar els límits de pendent i les característiques geomètriques de les parcel·les excloses d'aquestes pràctiques d'acord amb els factors edàfics, climàtics i socioeconòmics de la zona.
  
2. Alternatives i rotacions:
  
Es consideren habituals les diferents opcions d'alternatives i rotacions existents en les diferents comarques per a aconseguir una agricultura de desenvolupament sostenible. El guaret en qualsevol de les seues modalitats és una de les millors pràctiques agrícoles per als secans espanyols.
  
3. Optimació de l'ús de l'energia fòssil:
  
Per a fer un ús eficient dels combustibles fòssils haurà de cuidar-se el manteniment eficient de la maquinària agrícola, així com complir la normativa vigent sobre seguretat vial i seguretat i higiene en el treball.
  
4. Utilització eficient de l'aigua:
  
a) Haurà de complir-se la normativa en matèria de concessió d'aigua i limitacions d'ús establides per les confederacions hidrogràfiques.
  
b) Independentment de l'eficiència del sistema de reg implantat, haurà de cuidar-se el manteniment de la xarxa interna de l'explotació per a evitar pèrdues d'aigua.
  
5. Conservació de la biodiversitat:
  
a) Conservació dels nius d'espècies protegides.
  
b) Prohibició de cremar els restolls i les restes de collita. Quan siga aconsellable la crema per motius sanitaris o fitopatològics hauran d'autoritzar-ho els serveis competents de la comunitat autònoma fent constar expressament els fonament tècnics, així com les mesures de seguretat que caldrà prendre.
  
c) Les zones amb risc d'incendi s'aïllaran mitjançant franges llaurades de tres metres d'amplària com a mínim.
  
6. Racionalització d'ús de fertilitzants:
  
1r. En les zones sensibles a nitrats caldrà respectar els programes d'actuació establits per les comunitats autònomes.
  
2n. Fems i purins:
  
a) No aplicar sobre terrenys entollats o amb neu.
  
b) Quan les explotacions es troben en zones vulnerables segons la Directiva de Nitrats, es definirà la gestió ambiental adequada per a evitar la lixiviació de purins, i caldrà respectar la normativa per a purins i fems establida per la comunitat autònoma.
  
7. Utilització racional dels herbicides i productes fitosanitaris:
  
a) Caldrà ajustar-se a la normativa vigent sobre normes d'aplicació, maneig de residus, utilització de productes autoritzats, etc.
  
b) La gestió d'envasos es realitzarà d'acord amb les normes establides per l'autoritat competent.
  
8. Reducció de la contaminació d'origen agrari:
  
a) Eliminar els materials residuals utilitzats en la producció. Els plàstics i altres residus hauran de retirar-se de les parcel·les i depositar-se en llocs adequats.
  
b) Maneig adequat de les restes de poda procedents dels cultius llenyosos. La pràctica habitual utilitza l'esporgada per a consum del bestiar i la destinació de la part llenyosa com a combustible energètic.
  
9. Altres actuacions:
  
1r. No hauran d'abandonar-se els cultius quan s'esgote la seua capacitat productiva i, en qualsevol cas, hauran de mantenir-se lliures de plagues.
  
2n. No podran percebre ajudes les explotacions que no complisquen amb el que hi ha establit en matèria de campanyes oficials de sanejament ramader amb caràcter obligatori.
  
3r. No percebran ajudes les explotacions que no complisquen la normativa vigent en matèria d'ús d'aliments prohibits i d'anabolitzants.
  
4t. La càrrega ramadera de les superfícies farratgeres de l'explotació no podrà sobrepassar els límits següents:
  
a) Comarques amb pluviometria anual menor de 600 mm: 1 UBM/ha i any.
  
b) Comarques amb pluviometria anual igual o major de 600 mm i menor de 800 mm: 1,50 UBM/ha i any.
  
c) Comarques amb pluviometria anual igual o major de 800 mm: 2 UBM/ha i any.
  
10. Normes mínimes mediambientals:
  
En qualsevol cas, a més d'aplicar les bones pràctiques agrícoles habituals exposades adés, els beneficiaris hauran de respectar la legislació mediambiental respecte d'això que conté la normativa següent:
  
a) Llei 4/1989, de 27 de març, modificada per mitjà de les lleis 40/97 i 41/97, de Conservació dels Espais Naturals i de la Flora i Fauna Silvestres.
  
b) Reial Decret 1.997/1995, de 7 de desembre, pel qual s'estableixen mesures per a contribuir a garantir la biodiversitat mitjançant la conservació d'hàbitats naturals i de la flora i fauna (Directiva 92/43 CE).
  
c) Reial Decret 261/1996, de 16 de febrer, sobre protecció contra la contaminació per nitrats procedents de fonts agràries (Directiva 91/679 CE).
  
d) Llei 10/1998, de 2 d'abril, sobre Residus.
  
ANNEX III
  
Relació de les incompatibilitats entre mesures en el conjunt de las mesures agroambientals a la Comunitat Valenciana
  
(1.3. X 9.3) Incompatibilitat d'actuacions en el suport al gira-sol de secà amb ramaderia ecològica (9.3).
  
(3.2 X 3.3) Incompatibilitat de producció integrada (3.2) amb producció ecològica (3.3).
  
(3.2 X 9.3) Incompatibilitat de producció integrada (3.2) amb ramaderia ecològica (9.3).